ЩIалэхэщ икIи IэкIуэлъакIуэхэщ
«КъБРм МафIэсым пэщIэтынымкIэ и къэрал къулыкъум мафIэс къэмыгъэхъунымкIэ и инструктор нэхъыфI» зэпеуэм хэтащ гупхэм я унафэщIхэмрэ мафIэс къэмыгъэхъунымкIэ инструкторхэмрэ.
Бжьыпэр иубыдащ Шэджэм районым мафIэс къэмыгъэхъуныр зи къалэн и гупым и унафэщI Къумыкъу Барэсбий. ЕтIуанэ увыпIэр лъысащ а гупым и инструктор Уэлджыр Аслъэн. Шэрэдж районым мафIэс къэмыгъэхъуныр зи къалэн и гупым и унафэщI Соколовэ Надеждэ ещанэ хъуащ.
«Къумыкъу Барэсбий мафIэсым пэщIэтынымкIэ къулыкъум зэрыщылажьэрэ илъэсрэ ныкъуэрэ хъууэ аращ, ауэ а зэман кIэщIым хузэфIэкIащ IэщIагъэлI нэхъыфIхэм хабжэну. Абы и фIыщIэ хэлъщ Шэджэм районым мафIэсу къыщыхъум и бжыгъэм зэрыхэщIам», жеIэ КъБРм МафIэсым пэщIэтынымкIэ и къэрал къулыкъум и прессIуэхущIапIэм и унафэщI Сэбан Арсен.
Зэпеуэм щытекIуахэм IуэхущIапIэм и унафэщIхэм къабгъэдэкI дипломхэмрэ саугъэт лъапIэхэмрэ иратащ.
Быхъурэ Миланэ.
